
Assalamualaikum para pembaca. Ini kisah benar 
berlaku pada diri aku ketika di tingkatan 6 bawah - 
tahun 1995 di Melaka. Aku akan gunakan nama panggilan 
rakan-rakanku yang sebenar dan setakat saat ini mereka 
masih hidup serta cemerlang dalam kehidupan masing- 
masing. 



Seperti golongan muda remaja ketika itu berumur 
belasan tahun - aku dan beberapa rakan tertarik 
kepada ilmu persilatan dan aktiviti-aktiviti di luar 
pemikiran normal. Ketika di tingkatan 6 itu juga aku 
dan beberapa rakan kerap membuat ulang kaji 
pelajaran secara bersama setiap malam sampai pukul 
2:00 hingga 3:00 pagi - terkadang terlajak hingga 
tertidur di rumah rakan. 


Sudah agak lama juga topik perbualan aku 
bersama rakan-rakan adalah topik cara-cara memanggil 
hantu. Setahun hasil daripada perbualan 
terutamanya pengetahuan Sharin yang paling banyak 
mengetahui perkara paranormal ini telah berkongsi 
cara-cara memanggil hantu. 

Antara kaedah yang boleh digunakan untuk 
memanggil hantu - entah ya atau tidak - wallahualam 
— jangan cuba buat © Ya! 

Dalam entri ini tanpa berselindung aku tuliskan 
secara terperinci kaedahnya untuk elakkan ada 
pembaca entri ini meloncat-loncat menuduh aku 
menulis cerita rekaan... 

1) Potong anak pisang emas dan balut seperti kain 
kafan. 

2) Sediakan telur mentah - telur ini untuk jamuan 
hantu - cara ini susah - hanya bomoh yang 
betul-betul bomoh sahaja boleh realisasikan 
ritual menjamukan hidangan kepada hantu 
dengan cara ini. 

3) Sediakan lada hitam — lada ini untuk memagar 
kawasan - tabur secara berselerak dan duduk di 
atas selerakkan lada yang sudah ditabur. 

4) Petik bunga kemboja di waktu Maghrib. 

5) Ambil tanah kubur dan tanam pisang emas yang 
sudah dibalut dengan kain kafan menggunakan 
tanah kubur ini - selepas itu bacalah jampi ini: 
Jumjumatun aku seru kau wahai kongkalikung - 
janganlah kau kelentong — tong tong tong - 
berhentilah meloncat-loncat atas tong. 

Entah macam mana, satu malam selepas 
mengulang kaji pelajaran - secara sengaja anak muda 
berlima ini tidak terkecuali aku — cubalah memanggil 
hantu. Malam, selepas aku, Am, Zam, Ateng, dan Sharin 
selesai mengulang kaji pelajaran di rumah Am - anak 
muda berlima ini cuba melaksanakan ritual memanggil 
hantu. 

Memang kena pada masanya memilih rumah 
Am sebagai tempat untuk memanggil hantu. Bapa Am 
telah berhijrah ke luar negara dan rumah papan 
ayahnya ini bersebelahan dengan rumah nenek Am - 
cucu nenek yakni Si Am ini pula duduk bersama 
neneknya - jadi rumah ini telah kosong bertahun-tahun 
lamanya - keadaan rumah ini agak baik kerana masih 
ada orang tengok-tengokkan. Rumah ini berdaun pintu 
empat bersaiz dada anak-anak muda - ia memang 
dianggap daun pintu moden ketika itu. 



Seperti rumah Melayu Melaka yang lazimnya 
dapat dilihat di Jasin — bahagian depan dan bilik berada 
di bahagian atas, manakala dapur serta bilik air - nun 
di bahagian bawah belakang rumah. Sekeliling rumah 
Am banyak ditumbuhi pokok cempedak, bahkan ada 

sebatang dua pokok besar - pokok kemang kot - 
maatlah aku tak arif sangat nama-nama pokok - justeru 
dua pokok kemang ini menyebabkan rumahnya nampak 
suram - punyalah pemalas Si Am ini - dibiarkan dedaun 
kering berselerak di sekeliling rumah ini - dah nampak 
semak bebenau halaman rumahnya - tapi menuduh 
Si Am ini pemalas, rasanya tuduhan ini boleh dianggap 
tuduhan lucah kerana tanah Melayu ini sejak 
kunjayakun memang ditetapkan menjadi hutan hujan 
tropika — tentulah dedaun kering yang berguguran ini 
adalah sifat semula jadi hutan hujan tropika - memang 
lucah menuduh Am ini pemalas tanpa fahami sifat hutan 
hujan tropika - tanah Melayu ini bukan gurun berpasir- 
pasir seperti kubur Firaun di Mesir - hawau! 



w Okay berbalik semula kepada ritual 
memanggil hantu - pabila lima anak muda ini berada di 
rumah Am — Si Sharin ini tentulah menjadi kepala dalam 
ritual ini - dia pun memberikan sedikit taklimat 
sebelum melakukan upacara memanggil hantu. 

Aku sebenarnya bukanlah berani sangat - nak 
membantah ritual ini - kang tak pasal-pasal aku 
disingkir dari keturunan Kasturi - dalam berkira-kira 








nak mengiyakan atau bagi alasan — rupanya dia orang 
berempat semua sudah sebulat suara bersetuju. Paling 
mengujakan, Si Sharin dah siap-siap bawa bunga 
kembojo dari kubur. 

Emi : Patutlah datang lambat Si Hawau ini. 

Benakku terus menggetus, melihat Si Sharin 
mengeluarkan bunga kemboja daripada begnya. 

Bukan sahaja bunga kemboja, Si Sharin ini siap 
bawa tongkat buluh tumpat - katanya... 

Rin : Buluh ini boleh buat pelindung diri. 

©Alahai... di antara percaya dan tak percaya 
jer - ikutkan benakku, nak ajer cepat-cepat aku ambil 
terus ketuk dahi Si Sharin ini menggunakan buluh yang 
dibawanya - melihat buluh tumpat ini kononnya boleh 
dijadikan pelindung diri - hingga dunia ini kiamat aku 
tak percaya kepada dakyah buluh tumpat. 

Sebelum mulakan ritual sekitar jam 10:00 malam 
— Sharin menerangkan beberapa syarat dan petanda 
hantu datang menghampiri kepada kita berlima ini. 
Tanda-tanda hantu itu datang untuk sepanjang tempoh 
ritual... 

1) Tiada sebarang bunyi bising - betul-betul senyap 

sunyi. 

2) Tiada cahaya. 


Syarat sepanjang tempoh melakukan ritual 
memanggil hantu itu datang... 

1) Awal-awal tidak boleh memakai sebarang 
pelindung diri. 

Tanda-tanda hantu itu nak/sedang datang 
bertandang atau menghampiri... 

1) Bunyi burung tiung. 

2) Bunyi cicak berdecit-decit - bersambung- 
sambung - bermula decitan daripada seekor, 
disambung cicak yang lain, kemudian disambung 
lagi decitan oleh cicik yang lain. 

3) Akan ada bunyi ketukan/cakaran di kawasan 
sekitar tempat ritual. Kalau tempat ritual itu di 
kawasan terbuka seperti di tengah-tengah padang 
pasir di Mesir - tiadalah bunyi ketukan/cakaran 
— serta-merta hantu itu terus datang sergah: 
© Arghhhhh! Aku lapar! Aku nak makan daging 
keldai! 

Maka bermulalah ritual memanggil hantu diketuai 
oleh Sharin di bahagian ruang tamu. Sharin 
membentangkan tiga lapisan surat khabar Berita Harian 
— seterusnya meletakkan pisang emas berbalut kafan 
dan ditabur tanah kubur hingga menimbusi keseluruhan 
pisang tersebut. 

Selepas 8 + 8 = 16 kali Si Sharin membaca jampi 
kongkalikung meloncat atas tong - tunggu punya tunggu 
punya tunggu - dari pukul 10:00 menginjak ke pukul 
11:00 — tiada apa-apa yang berlaku - kemudian 
menginjak ke pukul 12:00 ^ Jengl Jengl Jeng! — pundi 
kencing aku dah penuh - aku meminta izin nak pergi 
pancut - Sharin tak bagi aku menyalakan sebarang 
lampu sepanjang menuju ke tandas untuk memancut, 
bahkan ketika melakukan ritual dalam gelap inipun 
cakap macam pengantin baru nak bersanggama kali 
pertama - dapur di belakang punyalah gelap... 

Emi : Gila agaknya Si Sharin nak aku meraba-raba 
sampai ke belakang - buatnya aku terpegang 
rambut © aduh mampus aku. 

Benakku terus menggetus kerana Sharin berkeras 
tak mahu sebarang nyalaan lampu. Disebabkan sudah 
melakukan ritual dari awal - aku pun tak nak jadi punca 
ritual ini gagal - aku ajak Si Am ini teman - dia pun 
ikut. Diam-diam aku suruh Si Am ini nyalakan lampu 
suluh kecil. 

Jalan ke dapur melintasi dua bilik di rumah Am ini 
Ishhh... bunyi papan lantai dipijak oleh aku dan Am 



berkeriut-keriut menambah lagi denyutan kantungku 
menggelegak hampir meledak pundi kencingku ketika 
berkeriut-keriut berjalan. 

Sampai dapur, meluru terus aku masuk ke bilik air 
- aku sorang jer memancut - aku ajak Am beregu - dia 
tak mahu - apa nak ditakutkannya entah? Bukannya aku 
nak suluh konek dia! 

Masa aku kencing - aku pejam mata - kot-kot 
takut ^ ternampak makhluk menyeramkan beregu 
memancut di sebelahku. 

Selesai memancut, aku dan Am balik semula di 
ruang tamu - Sharin memberi isyarat - rupanya semasa 
aku dan Am berjalan ke bilik air - ada bayang-bayang di 
tingkap nokoh turut mengekori aku dan Am ke dapur. 

Selepas aku memancut, semua terus menunggu 
dan menunggu. Seketika terdengar sayup-sayup bunyi 
burung tiung seperti Sharin katakan tadi ketika memberi 
taklimat dan sesekali cicak berbunyi, tapi tak ada 
tanda-tanda kewujudan fizikal Si Hantu. 

Aku rasa di sekitar jam 1:00 pagi, ketika itu aku 
dengar dengkuran Si Am, Ateng, dan Zam - aku pula tak 
boleh tidur - terkebil-kebil. Tiba-tiba bunyi burung 
tiung tadi kembali bergema lebih kuat diikuti deretan 
bunyi cicak - kemudian dinding papan di ruang tamu 
kedengaran seperti dijentik-jentik hampir sekeliling 
rumah — beberapa minit kemudian diikuti goncangan 

yang sangat kuat di daun pintu empat di ruang tamu 
tempat ritual dilakukan Wj ketika ini aku yang sedang 
baring — pejamkan mata seketat-ketatnya sambil 
membayangkan daun pintu itu dihantuk-hantuk 
menggunakan kepala oleh makhluk berbungkus - Hantu 
Pocong! 



Selama beberapa minit gocangan itu diselang-seli 
dengan dengkuran rakanku bertiga — Sharin!? Aku tak 
tahu - aku membuka sedikit kelopak mataku secara 
kecik usyar Si Sharin - tangannya atas perut - entah 
dah jadi jenazah ker mamat ini - entah dah tidur mati 
ker mamat ini - aku pun tak tahu. 

Otakku cepat-cepat membuat keputusan, kalau 
pintu pecah — aku capai buluh tumpat Si Sharin ini - 
bukan kerana aku percaya buluh ini boleh melindungi 
diriku - aku akan gunakannya sebagai senjata jika 
terpaksa berkuntau Q Wacha! Wacha! - melibas-libas 
buluh ini ke dahi hantu itu. 

Pada masa pintu masih bergoncang aku baca juga 
ayat-ayat suci untuk pelindung diri — iyelarr buatnya 
aku seorang jer terpaksa melayan S; Pocong ini 
bertandang - tak bolehlah percaya kepada buluh 
tumpat melebihi kemuliaan ayat-ayat suci Al-Quran. 

Setelah habis aku baca ayat-ayat pelindung diri, 
tiba-tiba keadaan jadi sunyi sesunyinya - bunyi burung 
tiung, cicak, cengkerik tak ada, hanya ada bunyi 
dengkuran kawanku yang bertiga ini — mata aku jadi 
sangat berat dan tertidur. 

Pagi esoknya aku tanya kepada Sharin berkenaan 
gangguan serta kedatangan S/ Pocong kot pada malam 
semalam - Sharin kata... 

Rin : Aku sedar sama macam kau - tapi aku buat-buat 
tidur dan terus-menerus tanpa henti baca doa 
pelindung. 

© Apa k epepek larr Si Sharin ni - aku ingatkan 
dia ni berani sangat - rupa-rupanya dia buat-buat tidur 
— hawau betul larr! 

Kalau aku tahu malam semalam Si Sharin ini buat- 
buat tidur - tidak syak lagi buluh tumpot pasti makan 
tuan. 


Rakan aku yang tertidur terujalah mendengar 
cerita aku dan beriya-iya nak merasai situasi 
mendebarkan ini © jimbit punya budak - sedap-sedap 
kau tidur, lepas itu nak ajak aku merasai situasi ini 
sekali lagi © hampeh punya kawan. 

Esok malamnya aku tak keluar rumah sebab ada 
urusan keluarga - dia orang berempat buat sekali lagi 
ritual memanggil hantu - kali ini menggunakan & telur 
mentah sebagai jamuan hantu - cara ini memang susah 

kerana bomoh yang betul-betul bomoh sahaja boleh 
merealisasikan ritual ini. 

Emi : Kenapa mesti bomoh - manusia bukan bomoh tak 

boleh ker? 

Bukan tak boleh - manusia bukan bomoh boleh 
juga lakukan ritual ini, bak kata bidalan Melayu - 
untung batu tidak mustahil batu boleh timbul, rugi buih 
tidak mustahil buih boleh tenggelam. 

Untung ritual menjadi - tidak mustahil 
jembalang yang melata di Felda Jengka, Pahang - 
datang bertandang hanya kerana bomoh menghidangkan 
tahi sebagai ancak. Rugi ritual tak menjadi — dah 
upah Jamie Oliver hidangkan 
ancak lima bintang - 88 ekor 
babi panggang - belum 
tentu ancak lima bintang ini 
menjanjikan kedatangan 

seekor jembalang. 

Disebabkan tiga orang kawanku ini masih tak puas 
hati kerana semalam tak merasa debaran kedatangan 
hantu - mereka ini bertekad lagi nekad melakukan 
ritual menggunakan jO telur mentah. 

Ada larr cerita-cerita dari dia orang selepas cuba 
melakukan ritual menggunakan telur mentah - terbukti 
ritual mereka gagal kerana tak merasai seperti yang 
pernah aku rasai ketika ritual menggunakan pisang emas 

berbalut kafan ditimbus dengan tanah kubur serta 
bacaan jampi-jampah kongkalikung meloncat atas tong. 

Aku jangka, ketika mereka cuba melakukan ritual 
telur mentah - dia orang memang tak tidur — cekal 
bersengkang mata, tapi Sharin secara diam-diam - 
awal-awal dah buat pelindung siap-siap - itu sebab 
kesan debaran tak mencapai tahap maksimum. 
Al-maklumlah, kononnya kita orang ini berdarah 
pahlawan Melaka - takkanlah bangang sangat Si Sharin 
ini nak bersilat depan hantu, sedangkan ayat Qursi lebih 
mujarab. 




















